**Projekt: Emdérek varázsvilága**

*„Az emberek is tündérek, csak fiatal tündérek.” (Szabó Magda)*

Projektünkben egy olyan kezdeményezést mutatunk be, mely reményeink szerint hozzájárul az alsó-felső tagozat átmenetének megkönnyítéséhez. Tapasztalataink szerint hatalmas szakadék lehet a két tagozat között, melyet a gyerekek egy része negatívan él meg. Kikerülnek a tanítók óvó-védő „szárnyai” alól, a felső tagozatban több szaktanár egyéniségéhez, követelményeihez kell igazodniuk.

Projektünk lényege, hogy a negyedik és az ötödik évfolyamos tanulókat közös feladatokba bevonva elősegítsük a két korosztály együttműködését, a csoportokon belüli kooperáció fejlődését. A projekt megvalósítása igényli a tanítók és a szaktanárok összefogását. Kiemelten figyelünk a differenciálásra is, az eltérő feldolgozási idő és módszerek mentén.

A projekt során lehetőség nyílik arra, hogy a negyedikes tanulók megismerkedjenek a felső tagozaton tanító tanárokkal, illetve a tanárok a leendő tanítványaikkal. Minderre játékos formában, újszerű tanulási formák segítségével, korszerű eszközök használatával kerülhet sor.

A projekt témája a református írónő, Szabó Magda: Tündér Lala című regényének komplex feldolgozása.

**A modul kerete**

|  |  |
| --- | --- |
| **A modul címe** | **Emdérek varázsvilága**  *(emdér = ember + tündér)* |
| **Produktum** | csoportonként egy-egy lapbook, melyeket a projektzáró rendezvényen mutatnak be a tanulók |
| **Korosztály(ok)** | 10-12 éves tanulók |
| **Keretek** | iskolánk negyedik és ötödik évfolyamos tanulói |
| **Célok/részcélok** | * Tanulóközpontú, interaktív tanulás biztosítása. * A tantárgyak közötti komplexitás megteremtése (ének-zene, tánc és dráma, természetismeret, történelem, rajz és vizuális kultúra, technika). * Szabó Magda életművének áttekintése meghívott előadó segítségével, illetve önálló ismeretszerzéssel. * A Tündér Lala című meseregény komplex feldolgozása. * Önálló ismeretszerzés az iskolában és az iskolán kívül, az összegyűjtött adatok, információk csoportosítása, rendezése gondolattérkép készítése során. * A lapbook formai követelményeinek megismertetése internetes források és tanári magyarázat segítségével. * A projekt során adott feladatokkal a kreativitás fejlesztése. * A produktumok bemutatása során a szóbeli kommunikációs készségek fejlesztése. * Az értékelés során a véleményalkotási képesség fejlesztése. * Az alkotómunka során felmerülő nehézségek megoldása során a kitartás, a kreativitás, a rugalmas gondolkodás fejlesztése. Sikerélmény biztosítása. |
| **Időtartam** | 3,5 hónap |
| **Anyagok, eszközök** | * Szabó Magda: Tündér Lala c. könyve (50 példány) * kartonok, színes papírok, ragasztó, csomagolópapír, blue tack, színes szalagok, gumidekor, borítékok, színes ceruzák, filctollak, festékek stb. * „Emdérek varázsvilága” címmel egy tájékoztató munkaoldal létrehozása és működtetése az interneten * okostelefonok, tabletek * [www.mindmup.com](http://www.mindmup.com) , [www.learningapps.org](http://www.learningapps.org) (alkalmazások) |
| **Szervezési forma** | * kooperatív csoportmunka vegyes életkorú csoportokban * csoportmunka saját osztályban * páros munka |
| **Bevont segítők** | * iskolánk felső tagozaton tanító szaktanárai (magyar, történelem, rajz, földrajz-természetismeret, ének, technika, drámapedagógia szakos pedagógusok, hitoktató) * iskolai könyvtárostanár * a városi gyermekkönyvtár könyvtárosa * szülők, testvérek, nagyszülők |
| **Értékelés** | A projekt eredményességét a csoport is értékeli. Átfogó értékelés a projekt végén van, folyamatos segítő-formáló értékelést alkalmazunk a projekt során.  Egyéni értékelés szempontjai:  1. Hogyan értékeled a projektben végzett munkádat?  2. Mi az, ami neked nehézséget okozott?  3. Mi az, ami neked tetszett? Miért?  4. Mi az, ami nem tetszett? Miért?  5. Mi az, amin változtattál volna a projektfeladatban? (ötletek, javaslatok)  6. Milyen tapasztalataid vannak a csoportban történő együtt munkálkodásról?  7. Tudtál-e meg valami újat magadról és osztálytársaidról? |
| **Források** | * Szabó Magda: Tündér Lala * Olvasónapló – Szabó Magda: Tündér Lala (Mozaik Kiadó, MS-1465 - 1. kiadás, 48 oldal. Szerző: Wéber Anikó) * <https://szabomagda.drk.hu/> * <https://gyereketeto.hu/lapbook/lapbook-51-fontos-dolog-egy-csokorban/> * <https://anapfenyillata.cafeblog.hu/2017/01/06/kreativ-tanulas-keszits-lapbook-ot/> * <https://www.youtube.com/watch?v=zFVJ2OBMICM> |

**A projekt előkészítése, megtervezése**

A projektről való döntés után a projektterv elkészítése volt az elsődleges célunk. Ehhez információkat, ötleteket gyűjtöttünk.

A tantestület tájékoztatása során egyeztettünk a projektben részt vevő pedagógusokkal, megbeszéltük a feladatokat, táblázatos formában rögzítettük a vállalásokat és a szükséges eszközöket.

**A megvalósítás lépései**

**1. Ráhangolás, az érdeklődés felkeltése**

A projektben részt vevő osztályok tantermeit egyik délután a pedagógiai asszisztens segítségével feldíszítettük, színes kartonból kivágott és laminált tündérekkel.

**2. A projekt bejelentése**

A másnapi tanítási órán a gyerekek érdeklődésére bejelentettük a projektet. Meghallgattuk ezzel kapcsolatban a gyerekek ötleteit is. Az eredeti tervezethez képest így került be a LEGO építés. (ld. 6. A regény feldolgozásának menetse/ Részfeladatok felsorolásánál).

**3. Projektnyitó rendezvény**

Megtartottuk iskolánk dísztermében a projektnyitó rendezvényt, melyen ismertettük a feladatokat.

**4. Közös internetes felület létrehozása**

A webnode.hu ingyenes weboldalkészítő program segítségével létrehoztunk egy közös internetes felületet, melyet a diákok, tanárok és szülők egyaránt nyomon követhetnek. Címe: <https://emderekvarazsvilaga.webnode.hu/>

A felületen olvasható a projekt programja, feladatai, a csoportok beosztása. Információkat találhatunk a lapbook készítéséről.

**5. Szabó Magda életművének áttekintése**

A differenciálás jegyében a negyedikesek és ötödikesek más formában ismerkedtek meg a református írónő életművével. A kisebbeknek egy játékos, interaktív, power pointtal és tankockákkal ([www.learningapps.org](http://www.learningapps.org)) színesített előadást tartottunk, míg az ötödikesek önálló ismeretszerzés során, csoportmunkában kerestek adatokat Szabó Magdáról és műveiről. Ezek a mellékletek a Református tananyagtár oldalon találhatók meg témacsomagban: <http://teszt.reftantar.hu/temacsomag/?id=735>

A gyűjtött információkat digitális gondolattérképen összesítették. ([www.mindmup.com](http://www.mindmup.com)) Az elkészült gondolattérkép felkerült a honlapunkra is: <https://emderekvarazsvilaga.webnode.hu/gondolatterkep/>

**6. A regény feldolgozásának menete**

6.1. A regény megismertetése a tanulókkal

A regény szerzőjével való ismerkedés és ráhangolás után a regény szövegének megismerése következett, heti egy órán. Ennek speciális, de nem újkeletű módját választottuk: a felolvasást. Ehhez meghívtuk a gyerekek szüleit, nagyszüleit, testvéreit, más hozzátartozókat, akik vállalták egy-egy részlet felolvasását. Az ötödikes tanulók is olvastak a negyedikeseknek. Nagyon jó hangulatú órák voltak ezek.

6.2. Lapbookok készítése

A felolvasásokkal párhuzamosan, a hét másik olvasás/irodalom óráján folyamatosan készítettük a lapbookokat. Szántunk egy órát a lapbook készítés folyamatára, illetve a lapbook mibenlétének bemutatására. Segítségül a következő weboldalakat használtuk:

<https://gyereketeto.hu/lapbook/lapbook-51-fontos-dolog-egy-csokorban/>

<https://anapfenyillata.cafeblog.hu/2017/01/06/kreativ-tanulas-keszits-lapbook-ot/>

<https://www.youtube.com/watch?v=zFVJ2OBMICM>

A feladatokat kollégák bevonásával végeztük, illetve a közös internetes felületen is közzétettük. (Volt, amit otthon fejeztek be a gyerekek.)

A részfeladatok sorrendben: A részfeladatokat mindn csoportnak be kellett építeni saját lapbook-jába, a zárójelben lévő témák közül választhattak a csapatok.

* A regény helyszíne és szereplői (Tündérország elképzelt térképe, nagy alakú rajzok a szereplőkről – a későbbiekben ezek kikerültek a tantermek falára.)
* Varázsigék és varázstárgyak (A csodafügefa makettje, a varázsszavak jelentése – tündérszótár, az örömszörp receptje, Jusztin szemüvege, Aterpater jegygyűrűje, a Titkok Gömbje, Nejlonkopoltyú, Varázsfül.)
* Írisz – Amalfi kapitány – Aterpater: Bibliai párhuzamok

Beszélgetés a szeretetről, szerelemről, a gonoszságról, cselszövésről a Lego eszközökkel támogatott történetmeséléssel.

* Tündérország törvényeinek megalkotása – 10 törvény kitalálása, következményei 30 év múlva
* 5 elképzelt könyv Nyuli könyvtárából

6.3. Foglalkozások a témához kapcsolódva

* Interaktív előadás a vulkánok működéséről meghívott előadó segítségével.
* Beszélgetés a munka világáról – az „Emberek világa” címmel osztályfőnöki órán.
* „Az igazság hangjának mindig nagyon erősnek kell lenni” – a kis Gigi szerepe a műben. Álhírek keresése az interneten: <https://alhirvadasz.hu/>
* „A tudomány arra való, hogy jobb legyen tőle az élet” – Csill, a patikus szerepe a műben. Fogalmazás írása ezzel a címmel. Részvétel az iskolai Tudásvásáron. <http://szentes.kissbalint.hu/ga_keptar.php?url=2019__04__13__7_43_01_tudasvasar_2019/>

reftantar.hu: komplex tananyagok

* „Minden ember tündér” – drámapedagógiai foglalkozás iskolánk drámapedagógusának vezetésével drámapedagógia órán.

**7. Vetélkedő**

A vetélkedőhöz vegyes (negyedikes és ötödikes gyerekek vegyesen) csapatokat állítottunk össze, színekkel jelöltük a csapatokat. Összeállítottuk a vetélkedő forgatókönyvét, készítettünk egy útmutatót a csapatok számára, kiosztottuk a feladatlapokat. QR-kódos kincskeresés volt a kiinduló feladat, majd a kódok alapján a feladatok megoldása. (Lásd mellékletek.) A vetélkedő végén bemutatták egymásnak a csapatok a megoldásaikat.

**Forgatókönyv – Tündér Lala vetélkedő**

1. Csoportalakítás
2. ”Útmutató a csapattok számára” c. feladatlap kiosztása (Melléklet: Útmutató a csapatok számára)
3. A QR-kódok keresése és a feladatok megoldása (Minden csapatnak 4 db QR kódja van, saját színével: 1. Learning Apps feladat; 1 kulcsszó; 1 kreatív feladat – ehhez szükséges a kulcsszó is; 1 csalikód, ami nem szükséges)
4. Értékelés

QR kódok rendszere:

|  |  |  |  |
| --- | --- | --- | --- |
| csapatnév | 1. feladat – Learning apps | 1. feladat – Kreatív feladat | 1. kulcsszó |
| Narancs | Gigi versikéje | Gigi megépítése | egyszarvú |
| Lila | tündérzene | tündértánc | tündértánc |
| Zöld | varázsszerek | Lala szárnya | tündérszárny |
| Barna | Omikron órarendje | tanóra eljátszása | órarend |
| Kék | tündérházak | társasjáték | Tündérország |
| Piros | tündér ábécé | rejtvények | ábécé |

**A projekt értékelése és zárása**

A projekt zárására iskolánk dísztermében került sor. Itt a csapatok bemutatták az elkészült produktumaikat. Nem csak a lapbookokat, hanem a vetélkedő során készült alkotásaikat is.

A projekt értékelése két módon történt. Egyrészt a tanulók önértékelése történt meg (a „modul kerete” táblázatban olvasható kérdésekre adott válaszokkal), másrészt a részt vevő pedagógusokkal együtt beszéltük át a projekt lépéseit.

**Összegzés**

A projekt megvalósítását sikeresnek érezzük, a tanulók lelkesen és örömmel vettek részt a munkában. A negyedik és ötödik évfolyamosok együtt munkálkodásával sikerült megmutatnunk a kisebbeknek, hogy milyen az ötödikesek élete az iskolában, ezzel segítve az alsó-felső tagozat közötti átmenetet. Megismerkedhettek a felső tagozaton tanító néhány pedagógus kollégával is.

A lapbookok készítése és a vetélkedő során a kooperatív készségeik fejlődtek, hiszen meg kellett beszélni a tervet, majd közösen megvalósítani azt.

A szülők, nagyszülők bevonásával a motiváció is erősebb volt, hiszen a gyerekek elmondása szerint sokszor kérdezték a szülők, hogy mivel foglalkoztunk a „tündérlalás” órákon. Ők is érdekeltté váltak a megvalósításban! A folyamat nyomon követését segítette a közös internetes felület is.

A QR-kódos vetélkedő az IKT eszközök használatával szintén az érdeklődés fenntartását szolgálta, a feladatok megoldása pedig összefoglalta, rendszerbe illesztette az irodalmi szöveg lényegét.

A témához kapcsolódó foglalkozások a regény mondanivalóját, üzenetét próbálták közvetíteni a tanulók számára, figyelve arra, hogy minden esetben saját maguk fogalmazzák meg azt.

A projektet szívből ajánljuk más iskolák számára is.